જો કે, હજી વૃદ્ધાશ્રમના નિર્માણનું બજેટ તો નક્કી જ નહોતું થયું. બજેટ જંગી જ હોય એટલે કોઇ એક પરિવારથી આનો બોજ ના જ ઉપડે. બહારની સખાવતો મેળવવી જ પડે. પણ અશ્વિનભાઈ જરા જુદા મિજાજના હતા, એમણે સૈધ્ધાંતિક રીતે જ નક્કી કર્યું કે દાન ઉઘરાવવાનું જ હોય તો શરૂઆત પોતાના ઘર-પરિવારથી જ થવી જોઈએ. એમના માટે આ નવું નથી .એ કોઈ પણ સેવા-પ્રોજેક્ટ શરૂ કરે, એમાં શરૂઆતી અર્ધોઅર્ધ રોકાણ જાતે જ કરે તેવો એક શિરસ્તો જાતે જ અપનાવ્યો છે.એમ આમાં ય પણ. ‘વડીલવંદના’ માટેય શરૂઆતમાં એમણે પાંચ દાતાઓ પોતાના પરિવારમાંથી જ શોધ્યા. અશ્વિનભાઈના મામા, તેમનાં બહેન, તેમના સાળા…. આમ, ચાર-પાંચ લોકોએ ભેગાં થઈને વૃધ્ધાશ્રમની ઇમારત ઉભી થઇ શકે તેટલી રકમ તો એકત્રિત કરી જ નાખી. આમ, ‘વડીલવંદના’ ડ્રીમ પ્રોજેક્ટનો આર્થિક પાસાનો પણ પહેલો તબક્કો પૂરો થયો.